Všeobecne záväzné nariadenie číslo 7/2015 zo dňa 22.09.2015
Mestskej časti Bratislava – Podunajské Biskupice 
o miestnych daniach za psa, užívanie verejného priestranstva, predajné automaty a nevýherné hracie prístroje 
na území Mestskej časti Bratislava – Podunajské Biskupice

Miestne zastupiteľstvo Mestskej časti Bratislava – Podunajské Biskupice v súlade s ustanovením § 15 ods. 2 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov, § 6 ods. 1 zákona Slovenskej národnej rady č. 369/1990 Zb. o obecnom zriadení v znení neskorších predpisov, § 2 ods. l písm. b), c), e), f) zákona Národnej rady Slovenskej republiky č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a čl. 18 ods. 4 písm. a) Štatútu hlavného mesta Slovenskej republiky Bratislavy v znení neskorších zmien a dodatkov sa uznieslo na tomto všeobecne záväznom nariadení (ďalej len “nariadenie“):

PRVÁ  ČASŤ

§ 1
Druhy miestnych daní vyberaných na území mestskej časti

1)  	Mestská časť Bratislava – Podunajské Biskupice (ďalej len “mestská časť“) vyberá prostredníctvom  Miestneho úradu Mestskej časti Bratislava - Podunajské Biskupice (ďalej len “miestny úrad“) na svojom území tieto miestne dane:
a)   daň za psa,
b)   daň za užívanie verejného priestranstva, 
c)   daň za predajné automaty,
d)   daň za nevýherné hracie prístroje.

2)  	Správcom miestnych daní podľa odseku 1 je mestská časť.

§ 2
Zdaňovacie obdobie

Zdaňovacím obdobím miestnych daní  uvedených v § 1 písm. a), c)  a d)  je kalendárny rok.

DRUHÁ  ČASŤ
Daň za psa

§3
Predmet dane

1)	Predmetom dane za psa je pes starší ako 6 mesiacov chovaný fyzickou osobou alebo právnickou osobou na území mestskej časti.

2)	Predmetom dane za psa nie je:
a)	pes chovaný na vedecké účely a výskumné účely,
b)	pes umiestnený v útulku zvierat,
c)	pes so špeciálnym výcvikom,  ktorého vlastní alebo používa držiteľ preukazu fyzickej osoby s ťažkým zdravotným postihnutím alebo držiteľ preukazu fyzickej osoby s ťažkým zdravotným postihnutím so sprievodcom.

Bod 2 ods. c) platí výlučne len pri vlastníctve jedného psa. Za každého ďalšieho psa sa platí daň podľa § 6.

§ 4
Daňovník

Daňovníkom je fyzická osoba alebo právnická osoba, ktorá je:
a)	vlastníkom psa alebo
b)	držiteľom psa, ak sa nedá preukázať kto psa vlastní.

§ 5
Základ dane

Základom dane je počet psov.

§ 6
Sadzba dane

1) Sadzba dane za jedného psa za kalendárny rok sa určuje nasledovne:
a)	40,- eur pre fyzickú osobu a právnickú osobu, ktorá je vlastníkom alebo držiteľom psa v bytovom dome,
b)	50 eur  za psa, ktorý je využívaný ako strážny pes právnickej osoby,
c)	20,- eur za psa, evidovaného v chovateľskej alebo výcvikovej organizácii, chovaného v bytovom dome na výcvik pre slepcov a pátračov drog,
d)	10,- eur pre fyzickú osobu, ktorá je vlastníkom alebo držiteľom psa v rodinnom dome.
 e)  10,- eur ak je majiteľom psa osamelá osoba s príjmom na hranici životného minima
        alebo dôchodca.
Takto určená sadzba dane platí za každého ďalšieho psa u toho istého daňovníka.												
2)   Každý pes musí byť označený evidenčnou známkou pridelenou mestskou časťou t.j.      správcom dane. Známkou držiteľ psa preukazuje totožnosť psa. Známka je neprenosná na                                    iného psa. Odcudzenie, zničenie alebo stratu známky je držiteľ psa povinný do 14 dní odvtedy, čo odcudzenie, zničenie alebo stratu známky zistil, oznámiť mestskej časti, kde je pes evidovaný. 
       Poplatok za evidenčnú známku:
	a) za vydanie prvej známky pre psa je majiteľ povinný uhradiť poplatok 2,- €,
	b) za vydanie náhradnej známky /v prípade straty prvej/ uhradí 3,50 €.

3)	  Každú zmenu skutočností a údajov, ktoré sa zapisujú do evidencie, je držiteľ psa povinný do 30 dní od zmeny skutočnosti alebo údaja oznámiť mestskej časti/obci, kde je alebo má byť pes evidovaný.
								
4)   Doklady preukazujúce nárok na zníženú sadzbu dane, prípadne oslobodenie od dane je vlastník alebo držiteľ psa povinný predložiť správcovi dane spolu s daňovým priznaním. Ak nárok na zníženú sadzbu dane alebo oslobodenie od dane vznikne v priebehu ďalšieho zdaňovacieho obdobia, výška dane sa upraví od prvého dňa nasledujúceho mesiaca po podaní čiastkového daňového priznania a predložení príslušných dokladov. Správca dane vráti rozdiel, prípadne pomernú časť dane za zostávajúce mesiace zdaňovacieho obdobia, za ktoré bola daň zaplatená.

5)   Daňová povinnosť vzniká prvým dňom kalendárneho mesiaca nasledujúceho po mesiaci,      v ktorom sa pes stal predmetom dane podľa § 3 ods. 1  a zaniká posledným dňom mesiaca, v ktorom pes prestal byť predmetom dane.

6)   Daňovník je povinný podať správcovi dane daňové priznanie k dani za psa do 31.januára toho zdaňovacieho obdobia, v ktorom mu vznikla daňová povinnosť k tejto dani podľa stavu k 1. januáru zdaňovacieho obdobia.

7)  Ak vznikne daňová povinnosť k dani za psa v priebehu zdaňovacieho obdobia,      daňovník je povinný podať čiastkové daňové priznanie najneskôr do 30 dní odo dňa      vzniku tejto daňovej povinnosti.
	
8)   Daň za psa vyrubí správca dane každoročne podľa stavu k 1. januáru príslušného      zdaňovacieho obdobia na celé zdaňovacie obdobie rozhodnutím. Ak vznikne daňová povinnosť k dani za psa v priebehu zdaňovacieho obdobia, správca dane vyrubí pomernú časť dane rozhodnutím začínajúc mesiacom, v ktorom vznikla daňová povinnosť. 

9)  Vyrubená daň za psa je splatná do 15 dní odo dňa nadobudnutia právoplatnosti rozhodnutia.

10)  Ak v priebehu zdaňovacieho obdobia zanikne daňová povinnosť k dani za psa, je daňovník povinný podať čiastkové daňové priznanie správcovi dane najneskôr do 30  dní odo dňa zániku daňovej povinnosti.

11)  Správca dane vráti pomernú časť dane za psa za zostávajúce mesiace, za ktoré bola daň zaplatená, nárok na vrátenie pomernej časti dane za psa zaniká, ak daňovník nepodá čiastkové daňové priznanie v zmysle odseku 10.

T R E T I A  Č A S Ť
Daň za užívanie verejného priestranstva,
                                             okrem komunikácií I. a II. triedy
  
§ 7
Predmet dane

          1)  Predmetom dane za užívanie  verejného priestranstva je osobitné užívanie verejného priestranstva a pozemných komunikácií III. a IV. triedy vo vlastníctve a v správe mestskej časti, ktorým sa rozumie  umiestnenie zariadenia slúžiaceho na poskytovanie služieb, umiestnenie stavebného materiálu, predajného zariadenia, cirkusu, lunaparku a iných atrakcií, umiestnenie skládky, vyhradené parkovanie vozidla na základe VZN č. 2/2004 mestskej časti.
				
            2) Verejným priestranstvom na účely tohto nariadenia sú verejnosti prístupné pozemky vo vlastníctve alebo v správe mestskej časti, miestna komunikácia vo vlastníctve alebo v správe mestskej časti – komunikácia III. a IV. triedy, námestie, chodník, trhovisko atď. Verejným priestranstvom na účely tohto nariadenia nie sú pozemky, ktoré mestská časť prenajala v zmysle osobitného zákona ako je napr. Občiansky zákonník, Obchodný zákonník a pod.											
              3)   Vyhradeným parkovaním vozidla mimo stráženého parkoviska sa rozumie vyhradenie priestoru z verejného priestranstva podľa VZN č. 2/2004 mestskej časti o vyhradenom parkovaní na území mestskej časti.

§ 8
Daňovník

Daňovníkom je fyzická alebo právnická osoba, ktorá verejné priestranstvo užíva.

§ 9
Základ dane

Základom dane za užívanie verejného priestranstva je výmera užívaného priestranstva v m2  za každý aj začatý m2   užívaného verejného priestranstva. Základom dane za užívanie vyhradeného parkovania osobného vozidla je vyznačené parkovacie miesto vyhradené na obdobie 1 roka.

§ 10
Sadzba dane

            1)    Sadzbu dane za užívanie verejného priestranstva určí mestská časť  v eurách za každý aj začatý m2 osobitne užívaného verejného priestranstva každý aj začatý deň, okrem vyhradeného parkovania osobného vozidla uvedeného v bode 2) písm. G) odstavce a),b),c).
         2)   Výška dane sa určuje na základe vydaného povolenia alebo rozhodnutia na
 užívanie verejného priestranstva. Daň  sa vyberá odo dňa začatia užívania verejného priestranstva do dňa, keď daňovník  preukázal, že užívanie verejného priestranstva skončilo, zariadenie bolo odstránené a priestranstvo bolo uvedené do pôvodného stavu.

             A)  za umiestenie stavebných zariadení na výstavbu, pre stavebné a rekonštrukčné práce  inžinierskych sietí, prevádzkové výkopy, zabezpečovacie zariadenia pri padaní omietky a na skládku materiálu každého druhu v trvaní dlhšom ako 1 deň:     											
            a)  do 3 mesiacov .................................0,16 €/m2   a deň
            b)  od 3 do 6 mesiacov ........................ 0,33 €/m2  a deň 
            c)  od 6  a viac mesiacov ..................... 0,49 €/m2  a deň 
            d)  pri prekročení miestnym úradom povolenej doby podľa písm.  Aa), Ab), Ac) sa sadzba dane zvyšuje jednotne na .................... 0,66 €/m2 a deň. 
        B)    a)   za umiestnenie zariadenia slúžiaceho na poskytovanie služieb /opravárenských,  kopírovacích  a pod./:
                                                0,16 €/m2 a deň                                                                           
                b)   ambulantný predaj literatúry a kníh všetkého druhu okrem časopisov
                                                0,16 € /m2 a deň 
												 
          C)     a)   za umiestnenie ambulantných predajných zariadení na predaj novín, časopisov aj stánky novinovej služby a pod./:
                                                0,66 €/m2 a deň      
                b)  za umiestnenie ambulantných predajných zariadení, stánkov, pultov na predaj, za predaj lesných  plodov, poľnohospodárskych plodín a kvetov na trhoviskách:
                                               0,66 €/m2 a deň  
	 D)   za umiestnenie cirkusov a iných kultúrnych podujatí:
               a) 0,03 €/m2 a deň technicky neupravenej plochy a bez inžinierskych  sietí                                                                                                                        
           b) 0,06 € /m2 a deň technicky upravenej plochy a s inžinierskymi  sieťami;
        E)    za umiestnenie jednotlivých prechodne pôsobiacich zariadení / lunaparku a iných atrakcií a podujatí, kolotoče, hojdačky, strelnice a pod./:
                                           0,16 €/m2 a deň 
          F)    za dlhodobé parkovanie vozidla
                    (pod dlhodobým parkovaním vozidla sa rozumie nepretržité parkovanie vozidla, ktoré je odstavené na verejnom 
                     priestranstve po dobu dlhšiu ako 3 mesiace)
               a) 0,33 €/m2 a deň fyzická osoba, ktorá nevyužíva miesto v rámci podnikania – na podnikateľské účely
               b) 0,66 €/m2  a deň  za  vozidlo  a obytný  príves slúžiace na podnikateľské účely,
               c) 1,16 €/m2  a deň za opustené vozidlo
       G)    za vyhradené parkovanie osobného vozidla 
a) 185,- €/rok fyzická osoba  - osoba, ktorá nemá registrované podnikanie a 
     využíva parkovacie miesto z titulu bydliska,
        b)  405,- €/rok  fyzická osoba – živnostník, podnikateľ v sídle podnikania,  využíva
             parkovacie miesto z titulu podnikania,
        c)  675,- €/rok právnická osoba,
        d)  0,30 €/m2 a deň – za parkovanie vozidla vyradeného z evidencie,
             nefunkčného, vraku.                           
       H)  a)  za umiestnenie skládky tuhých palív po dobu maximálne 7dní okrem 1. dňa
                   0,03 €/m2   a deň 
             b)  nad 7 dní 0,16 € /m2 a deň  

§ 11
Oslobodenie od dane

Oslobodenie od dane za užívanie verejného priestranstva je:
         1)  užívanie verejného priestranstva na kultúrnu, osvetovú, charitatívnu a náboženskú
    akciu,
         2)  užívanie verejného priestranstva na športovú akciu,  ktorá sa nevyužíva na komerčné      účely.
      3)  držiteľ preukazu ZŤP a ZŤP-S za vyhradené parkovanie motorového vozidla podľa VZN č. 2/2004 mestskej časti.
   4) užívanie verejného priestranstva v súvislosti s výstavbou pre mestskú časť, ktorá má všeobecne prospešný charakter.		

											
§ 12
Vznik a zánik daňovej povinnosti

Daňová povinnosť vzniká dňom začatia osobitného užívania verejného priestranstva a zaniká dňom skončenia osobitného užívania verejného priestranstva.

§ 13
Oznamovacia povinnosť, vyrubenie dane a platenie dane

1/ Daňovník je povinný oznámiť svoj zámer osobitného užívania verejného priestranstva správcovi dane najneskôr v deň vzniku daňovej povinnosti. 				
										
2/ Mestská časť vyrubí daň rozhodnutím najskôr v deň vzniku daňovej povinnosti. Vyrubená daň je splatná do 15 dní odo dňa nadobudnutia právoplatnosti rozhodnutia. Mestská časť môže určiť splátky dane a lehotu ich splatnosti v rozhodnutí. Daňovník môže vyrubenú daň, ktorá bola rozhodnutím mestskej časti určená v splátkach, zaplatiť aj naraz najneskôr v lehote splatnosti prvej splátky.

3/ Ak daňová povinnosť zanikne a daňovník oznámi túto skutočnosť správcovi dane do 30 dní odo dňa zániku daňovej povinnosti, správca dane vráti pomernú časť dane za zostávajúce dni, za ktoré bola daň zaplatená. Nárok na vrátenie pomernej časti dane zaniká, ak daňovník v uvedenej lehote zánik daňovej povinnosti neoznámi.

ŠTVRTÁ ČASŤ
Daň za predajné automaty

§ 14
Predmet dane

	Predmetom dane za predajné automaty sú prístroje a automaty, ktoré vydávajú tovar za odplatu (ďalej len “predajné automaty“) a sú umiestnené v priestoroch prístupných verejnosti. Predmetom dane za predajné automaty nie sú automaty, ktoré vydávajú cestovné lístky verejnej dopravy.

§ 15
Daňovník

	Daňovníkom je fyzická osoba alebo právnická osoba, ktorá predajné automaty prevádzkuje.
											
§ 16
Základ dane

	Základom dane je počet predajných automatov.
											
§ 17
Sadzba dane

Sadzba dane za jeden predajný automat a kalendárny rok je 166,- €.	
					
						§ 18
Vznik a zánik daňovej povinnosti

1)	Daňová povinnosť vzniká prvým dňom kalendárneho mesiaca, v ktorom sa predajný automat začal prevádzkovať, a zaniká posledným dňom mesiaca, v ktorom sa ukončilo jeho prevádzkovanie. Ak dôjde v rámci jedného kalendárneho mesiaca k zmene správcu dane k tomu istému predmetu dane, vzniká daňová povinnosť u nového správcu dane prvým dňom mesiaca nasledujúceho po mesiaci, v ktorom došlo k zmene správcu dane.

    2)	Daňovník je povinný podať správcovi dane  priznanie k dani za predajné automaty do 31. januára toho zdaňovacieho obdobia, v ktorom mu vznikla daňová povinnosť k tejto dani podľa stavu k 1. januáru zdaňovacieho obdobia.

    3)	Ak vznikne daňová povinnosť k dani za predajné automaty v priebehu zdaňovacieho obdobia, daňovník je povinný podať čiastkové daňové priznanie najneskôr do 30 dní odo dňa vzniku tejto daňovej povinnosti.
												
    4)	Daň za predajné automaty vyrubí správca dane každoročne podľa stavu k 1. januáru príslušného zdaňovacieho obdobia na celé zdaňovacie obdobie rozhodnutím.	
	Ak vznikne daňová povinnosť k dani za predajné automaty v priebehu zdaňovacieho obdobia, správca dane vyrubí pomernú časť dane rozhodnutím začínajúc mesiacom, v ktorom vznikla daňová povinnosť.

    5)	Ak v priebehu zdaňovacieho obdobia zanikne daňová povinnosť k dani za predajné automaty, je daňovník povinný podať čiastkové daňové priznanie správcovi dane najneskôr do 30 dní odo dňa zániku daňovej povinnosti.
													
    6)	Správca dane vráti pomernú časť dane za predajné automaty za zostávajúce mesiace, za ktoré bola daň zaplatená, nárok na vrátenie pomernej časti dane zaniká, ak daňovník nepodá čiastkové daňové priznanie v zmysle odseku 6.

    7)	Fyzická osoba alebo právnická osoba, ktorá predajný automat prevádzkuje,  je povinná     označiť každý predajný automat štítkom s uvedením týchto údajov:

     	a)    meno a priezvisko fyzickej osoby alebo obchodný názov právnickej osoby,
     	b)   adresu trvalého pobytu fyzickej osoby alebo sídlo právnickej osoby,
     	c)   dátum začatia prevádzkovania predajného automatu.

    8)	Fyzická alebo právnická osoba, ktorá predajný automat prevádzkuje, je povinná viesť preukaznú evidenciu, ktorá obsahuje meno, priezvisko a adresu trvalého bydliska fyzickej osoby alebo obchodný názov a sídlo právnickej osoby, ktorá predajný automat prevádzkuje, výrobné číslo, identifikačný kód, miesto a dátum začatia prevádzkovania predajného automatu.
													
   9)	Od dane sú oslobodené predajné automaty, ktoré vydávajú výlučne:
       	a)  cestovné lístky verejnej dopravy,
       	b)  ochranné prostriedky proti šíreniu nákazlivých pohlavných chorôb.

PIATA ČASŤ
Daň za nevýherné hracie prístroje

§ 19
Predmet dane

1)	Predmetom dane za nevýherné hracie prístroje sú hracie prístroje, ktoré sa spúšťajú alebo prevádzkujú za odplatu, pričom tieto hracie prístroje nevydávajú peňažnú výhru a sú prevádzkované v priestoroch prístupných verejnosti na území mestskej časti (ďalej len „nevýherné hracie prístroje“).
2)	Nevýherné hracie prístroje sú:
a)	elektronické prístroje na počítačové hry,
b)	mechanické prístroje, elektronické prístroje, automaty a iné zariadenia na zábavné hry.

						§ 20
                                                         Daňovník

	Daňovníkom je fyzická osoba alebo právnická osoba, ktorá nevýherné hracie prístroje     	prevádzkuje.

§ 21
Základ dane

	Základom dane je počet nevýherných hracích prístrojov.
						
§ 22
Sadzba dane

	Sadzba dane  za jeden nevýherný hrací prístroj a kalendárny rok je:
     	a) za nevýherný hrací prístroj určený pre športovú činnosť ....... 34,- €,
     	b) za elektronický hrací prístroj určený na zábavnú činnosť
              (napr. počítačové hry a pod.)......................................................166,- €.

§ 23
Vznik a zánik daňovej povinnosti

	Daňová povinnosť vzniká prvým dňom kalendárneho mesiaca, v ktorom sa nevýherný hrací prístroj začal prevádzkovať, a zaniká posledným dňom mesiaca, v ktorom sa ukončilo jeho prevádzkovanie. Ak dôjde v rámci jedného kalendárneho mesiaca k zmene správcu dane k tomu istému predmetu dane, vzniká daňová povinnosť  u nového správcu dane prvým dňom mesiaca nasledujúceho po mesiaci, v ktorom došlo k zmene správcu dane.

§ 24
Oznamovacia povinnosť, vyrubenie dane a platenie dane

  1)	Daňovník je povinný podať správcovi dane priznanie k dani za nevýherné hracie prístroje do 31. januára toho zdaňovacieho obdobia, v ktorom mu vznikla daňová povinnosť k tejto dani podľa stavu k 1. januáru zdaňovacieho obdobia.
													 
  2)	Ak vznikne daňová povinnosť k dani za nevýherné hracie prístroje v priebehu zdaňovacieho obdobia, daňovník je povinný podať čiastkové daňové priznanie najneskôr do 30 dní odo dňa vzniku tejto daňovej povinnosti.

  3)	Daň za nevýherné hracie prístroje vyrubí správca dane každoročne podľa stavu k 1. januáru príslušného zdaňovacieho obdobia na celé zdaňovacie obdobie rozhodnutím. Ak vznikne daňová povinnosť k dani za nevýherné hracie prístroje v priebehu zdaňovacieho obdobia, správca dane vyrubí pomernú časť dane rozhodnutím začínajúc mesiacom, v ktorom vznikla daňová povinnosť.
													
  4)	Ak v priebehu zdaňovacieho obdobia zanikne daňová povinnosť k dani za nevýherné hracie prístroje, je daňovník povinný podať čiastkové daňové priznanie správcovi dane najneskôr do 30 dní odo dňa zániku daňovej povinnosti.

  5)	Správca dane vráti pomernú časť dane za nevýherné hracie prístroje za zostávajúce mesiace, za ktoré bola daň zaplatená, nárok na vrátenie pomernej časti dane zaniká, ak daňovník nepodá čiastkové daňové priznanie v zmysle odseku 4.

  6)	Fyzická osoba alebo právnická osoba, ktorá nevýherný hrací prístroj prevádzkuje,  je povinná označiť každý nevýherný hrací prístroj štítkom s uvedením týchto údajov:
     	a)   meno a priezvisko fyzickej osoby alebo obchodný názov právnickej osoby,
     	b)   adresu trvalého pobytu fyzickej osoby alebo sídlo právnickej osoby,
     	c)   dátum začatia prevádzkovania nevýherného hracieho prístroja.
													
7)	Fyzická alebo právnická osoba, ktorá nevýherný hrací prístroj prevádzkuje, je povinná        viesť preukaznú evidenciu, ktorá obsahuje meno, priezvisko a adresu trvalého bydliska        fyzickej osoby alebo obchodný názov a sídlo právnickej osoby, ktorá nevýherný hrací       prístroj prevádzkuje, výrobné číslo, identifikačný kód, miesto a dátum začatia         prevádzkovania nevýherného hracieho prístroja.

8)	Od dane sú oslobodené detské zábavné prístroje, ktoré sú určené pre deti s obmedzením  vekovej hranice.
					
ŠIESTA  ČASŤ
§ 25
Spoločné ustanovenia

1)   Daň podľa tohto nariadenia sa zaokrúhľuje na celé eurá nadol, okrem dane za zaujatie      verejného priestranstva.

2)   Na konanie vo veciach miestnych daní sa vzťahujú osobitné predpisy1 .

3) Na účely správy daní je správca dane oprávnený spracúvať osobné údaje v súlade s  osobitným zákonom2 .

4)  Starosta môže v prípade tvrdosti tohto nariadenia na základe písomnej žiadosti daňovníka      prehodnotiť výšku vyrubenej dane, a to len v odôvodnených prípadoch hodných      osobitného zreteľa,  po prerokovaní v komisii finančnej, podnikateľských činností a      obchodu, v miestnej rade a v miestnom zastupiteľstve.
													
							§ 26
Zrušovacie ustanovenia

Týmto Všeobecne záväzným nariadením sa ruší Všeobecne záväzné nariadenie Mestskej časti Bratislava – Podunajské Biskupice č. 1/2013 o miestnych daniach za psa, užívanie verejného priestranstva, predajné automaty a nevýherné hracie prístroje na území mestskej časti Bratislava – Podunajské Biskupice zo dňa 05.02.2013.
						
						§ 27
Záverečné ustanovenia

1. Všeobecne záväzné nariadenie č.  7/2015 Mestskej časti Bratislava - Podunajské Biskupice bolo schválené Miestnym zastupiteľstvom Mestskej časti Bratislava - Podunajské Biskupice dňa  22.09.2015 uznesením č. 87/2014-2018.

2. Všeobecne záväzné nariadenie č. 7/2015 Mestskej časti Bratislava – Podunajské Biskupice   nadobúda účinnosť dňom 15.10.2015.

3.  Zmeny a doplnky možno vykonať len Všeobecne záväzným nariadením Mestskej časti Bratislava - Podunajské Biskupice.

PhDr. Alžbeta Ožvaldová
                                                                                                                      starostka

						

							
___________________________________________________________						
1.	Zákon č. 563/2009 Z. z. o správe daní a o zmene a doplnení niektorých zákonov.
2.	Zákon č. 428/2002 Z. z. o ochrane osobných údajov.

Návrh tohto VZN bol zverejnený na úradných tabuliach
mestskej časti od .............2015 do ...........2015.